वाणिज्य एवं उद्योग मंत्रालय
संयुक्त अरब अमीरात और भारत ने ऐतिहासिक व्यापार समझौते पर हस्ताक्षर किए, जो आर्थिक सहयोग के एक नए युग का प्रतीक है
प्रधानमंत्री श्री मोदी: यह समझौता दोनों देशों के बीच गहरी मित्रता, साझे दृष्टिकोण और विश्वास को दर्शाता है, और यह हमारे द्विपक्षीय आर्थिक संबंधों में एक नए युग की शुरुआत करेगा
ऐतिहासिक समझौते पर हस्ताक्षर के समय अबू धाबी के क्राउन प्रिंस और संयुक्त अरब अमीरात के सशस्त्र बलों के उप सर्वोच्च कमांडर शेख मोहम्मद बिन जायद अल नाहयान और भारत के प्रधानमंत्री श्री नरेन्द्र मोदी वर्चुअल तौर पर उपस्थित थे
मोहम्मद बिन जायद: राष्ट्रपति खलीफा के नेतृत्व में संयुक्त अरब अमीरात व्यापार एवं निवेश के प्रवेश द्वार के रूप में अपनी वैश्विक स्थिति को निरंतर मजबूत कर रहा है
सीईपीए से पांच वर्षों में द्विपक्षीय व्यापार 100 बिलियन डॉलर तक बढ़ने और दोनों देशों में रोजगार के बड़े अवसर पैदा होने की संभावना है
सीईपीए दोनों देशों के नेताओं के साझा दृष्टिकोण के अनुसरण में एक महत्वपूर्ण मील का पत्थर है, जिसमें संयुक्त अरब अमीरात की 50 परियोजनाओं में दोनों देशों की संबंधित दीर्घकालिक आर्थिक विकास योजनाएं स्पष्ट तौर पर शामिल है
नई दिल्ली-भारत/अबू धाबी-संयुक्त अरब अमीरात, 18 फरवरी, 2022: आज, 18 फरवरी 2022 को, अबू धाबी के क्राउन प्रिंस और संयुक्त अरब अमीरात के सशस्त्र बलों के उप सर्वोच्च कमांडर और कार्यकारी परिषद के अध्यक्ष शेख मोहम्मद बिन जायद अल नाहयान और भारत के प्रधानमंत्री श्री नरेन्द्र मोदी ने एक वर्चुअल बैठक में हिस्सा लिया। इस कार्यक्रम में, दोनों नेताओं ने दोनों देशों के बीच ऐतिहासिक और मैत्रीपूर्ण संबंधों के अपने भविष्य के दृष्टिकोण को ऐसे समय में सामने रखा, जब भारत आजादी का अमृत महोत्सव के रूप में 75 साल की आजादी का उत्सव मना रहा है और संयुक्त अरब अमीरात अपनी स्थापना की 50वीं वर्षगांठ मना रहा है।
दोनों नेताओं ने दोनों देशों के वाणिज्य एवं उद्योग/वित्त मंत्रियों द्वारा भारत-संयुक्त अरब अमीरात व्यापक आर्थिक भागीदारी समझौते  पर हस्ताक्षर होते देखा। भारत-संयुक्त अरब अमीरात सीईपीए, संयुक्त अरब अमीरात द्वारा संपन्न पहला द्विपक्षीय व्यापार समझौता है, और यह एमईएनए क्षेत्र में भारत का पहला द्विपक्षीय व्यापार समझौता भी है। सीईपीए महामारी के दौरान द्विपक्षीय संबंधों में एक महत्वपूर्ण पहल है और एक प्रमुख व्यापार समझौता है, जो दोनों देशों के बीच रणनीतिक सहयोग के एक नए युग की शुरुआत करेगा। इससे द्विपक्षीय आर्थिक और निवेश संबंधों में सुधार होगा, अफ्रीका और एशिया के बीच व्यापार के रूट खुलेंगे, वैश्विक व्यापार उदारीकरण को बढ़ावा मिलेगा और कोविड के बाद के विश्व में आर्थिक विकास की गति तेज होगी।
शेख मोहम्मद बिन जायद अल नाहयान ने कहा, "राष्ट्रपति शेख खलीफा बिन जायद अल नाहयान के नेतृत्व में संयुक्त अरब अमीरात, व्यापार और निवेश के प्रवेश द्वार के रूप में अपनी वैश्विक स्थिति को निरंतर मजबूत कर रहा है।" "भारत हमारे सबसे महत्वपूर्ण रणनीतिक साझेदारों में से एक है, और यह समझौता हमें पहले से कहीं ज्यादा करीब लाता है। आज हमने प्रधानमंत्री श्री मोदी के साथ जो समझौता किया है, वह न केवल एक करीबी मित्र के साथ हमारे आर्थिक और व्यापारिक संबंधों को मजबूत करता है, बल्कि हमारे लिए वैश्विक सहयोग के एक नए चरण का द्वार खोलता है।”
शेख मोहम्मद बिन जायद अल नाहयान ने कहा, “ऐतिहासिक आर्थिक समझौता हमारे नेताओं की 50 की प्रमुख परियोजनाओं के प्रति संकल्प को प्रदर्शित करता है, जिसे अगले 50 वर्षों की प्रगति और समृद्धि के हमारे प्रयास में शुरू किया गया है। भविष्य की पीढ़ियों को विकास को प्रोत्साहित करने और दुनिया के साथ हमारे व्यापार को दोगुना करने और संयुक्त अरब अमीरात के ज्ञान और नवाचार-संचालित अर्थव्यवस्था को मजबूत करने के उद्देश्य से इस दूरंदेशी दृष्टिकोण से लाभ होगा। यह समझौता टैरिफ घटाकर और बाजार पहुंच बढ़ाकर संयुक्त अरब अमीरात और भारतीय व्यवसायों को महत्वपूर्ण लाभ प्रदान करने का वादा करता है, साथ ही अफ्रीका से एशिया के व्यापारिक गलियारों में नई जान फूंकता है तथा विकास एवं समृद्धि की नींव रखता है, जिससे पूरे क्षेत्र को लाभ होगा।
प्रधानमंत्री श्री नरेन्द्र मोदी ने कहा: "मैं आज दोनों देशों के बीच व्यापक आर्थिक साझेदारी समझौते पर हस्ताक्षर होने से खुश हूं। यह ध्यान देने योग्य बात है कि इस तरह का एक महत्वपूर्ण समझौता 3 महीने से भी कम के रिकॉर्ड समय में संपन्न हुआ है। सामान्य तौर पर ऐसे समझौतों के लिए सालों-साल का समय लगता है। यह समझौता दोनों देशों के बीच गहरी मित्रता, साझे दृष्टिकोण और विश्वास को दर्शाता है। मुझे विश्वास है कि यह हमारे द्विपक्षीय आर्थिक संबंधों में एक नए युग की शुरुआत करेगा और आने वाले 5 वर्षों में द्विपक्षीय व्यापार 60 बिलियन अमेरिकी डॉलर से बढ़कर 100 बिलियन अमेरिकी डॉलर हो जाएगा।"
भारत और संयुक्त अरब अमीरात के बीच द्विपक्षीय संबंध पिछले कुछ वर्षों में परस्पर हितों से जुड़े सभी क्षेत्रों में मजबूत हुए हैं; दोनों पक्षों ने 2017 में एक व्यापक रणनीतिक साझेदारी शुरू की थी। दोनों देशों के नेता पिछले कुछ वर्षों में, विशेष रूप से कोविड-19 महामारी के दौरान नियमित रूप से संपर्क में रहे हैं, क्योंकि दोनों देशों ने इस महामारी से लड़ने के लिए स्वास्थ्य और खाद्य सुरक्षा के महत्वपूर्ण क्षेत्रों में निकटता से सहयोग किया है। दोनों पक्षों के बीच मंत्रिस्तरीय दौरे भी जारी हैं। इस रणनीतिक साझेदारी ने दोनों देशों के बीच आज हस्ताक्षरित सीईपीए का आधार रखा।
भारत और संयुक्त अरब अमीरात के बीच द्विपक्षीय व्यापार, निवेश और ऊर्जा संबंध मजबूत बने हुए हैं। सीईपीए पर हस्ताक्षर लंबे समय से चले आ रहे द्विपक्षीय व्यापार और निवेश संबंधों का प्रमाण है। दोनों पक्ष हरित हाइड्रोजन जैसे नवीकरणीय ऊर्जा, जलवायु परिवर्तन पर नियंत्रण के उपाय, स्टार्ट-अप, स्किलिंग, फिनटेक और हेल्थटेक के नए क्षेत्रों में भी अपने सहयोग को मजबूत कर रहे हैं। संयुक्त अरब अमीरात भारत का तीसरा सबसे बड़ा व्यापार भागीदार है और चालू वित्त वर्ष में द्विपक्षीय व्यापार के 60 बिलियन अमेरिकी डॉलर से अधिक होने की उम्मीद है। भारत गैर-तेल निर्यात के लिए संयुक्त अरब अमीरात के सबसे बड़े व्यापारिक भागीदार के रूप में पहले स्थान पर है, जो वैश्विक स्तर पर संयुक्त अरब अमीरात के कुल गैर-तेल निर्यात का लगभग 14 प्रतिशत साझेदारी करता है। सीईपीए पांच वर्षों के भीतर द्विपक्षीय व्यापार को 100 अरब अमेरिकी डॉलर से अधिक तक बढ़ा सकता है। ऐतिहासिक व्यापार समझौते से भविष्य के लिए एक साझे दृष्टिकोण का रोडमैप तैयार होने की उम्मीद है, जिसमें मजबूत, अधिक लचीली अर्थव्यवस्थाओं की परिकल्पना की गई है, जो दोनों देशों के लोगों को स्थायी खुशहाली और कल्याण प्रदान करती है।